b"\n_START_ARTICLE_\nFasi\xc3\xa0nids\n_START_SECTION_\nAlimentaci\xc3\xb3\n_START_PARAGRAPH_\nAquests ocells s'alimenten de manera molt diversa, ja sigui amb una dieta purament vegetariana (llavors, fulles, fruits, tubercles, arrels...) o de petits animals, inclosos insectes, larves d'insectes i fins i tot petits r\xc3\xa8ptils. La majoria de les esp\xc3\xa8cies s'especialitzen en la dieta vegetariana o b\xc3\xa9 s\xc3\xb3n predadors, tot i que les cries de la majoria de les esp\xc3\xa8cies s\xc3\xb3n insect\xc3\xadvores.\n_START_SECTION_\nReproducci\xc3\xb3\n_START_PARAGRAPH_\nLes estrat\xc3\xa8gies de reproducci\xc3\xb3 dels fasi\xc3\xa0nids s\xc3\xb3n for\xc3\xa7a diverses. A difer\xc3\xa8ncia de la majoria d'ocells, hi ha un gran nombre d'esp\xc3\xa8cies que no s\xc3\xb3n mon\xc3\xb2games. Se sap que els francolins d'\xc3\x80frica (la majoria d'esp\xc3\xa8cies del g\xc3\xa8nere Francolinus) i algunes perdius s\xc3\xb3n mon\xc3\xb2games, per\xc3\xb2 s'ha observat polig\xc3\xa0mia en els faisans, en les esp\xc3\xa8cies del g\xc3\xa8nere Gallus i en algunes guatlles. La nidificaci\xc3\xb3 es realitza normalment a terra; solament el g\xc3\xa8nere Tragopan nia en la part superior de les soques dels arbusts. Poden construir els nius amb la vegetaci\xc3\xb3 disponible o b\xc3\xa9 aprofitar esquerdes en el terreny; poden encabir fins a 18 ous, tot i que \xc3\xa9s m\xc3\xa9s habitual que siguin de 7 a 12, alguns menys en esp\xc3\xa8cies tropicals. Gaireb\xc3\xa9 sempre s\xc3\xb3n les femelles qui s'ocupen de la incubaci\xc3\xb3, que dura de 14 a 30 dies, depenent de l'esp\xc3\xa8cie.\n_START_SECTION_\nDistribuci\xc3\xb3\n_START_PARAGRAPH_\nEls fasi\xc3\xa0nids s\xc3\xb3n originaris de l'hemisferi oriental, amb una distribuci\xc3\xb3 que inclou la major part d'Europa i \xc3\x80sia (excepte l'extrem nord), tot \xc3\x80frica, excepte els deserts m\xc3\xa9s \xc3\xa0rids, una bona part de l'est d'Austr\xc3\xa0lia i (anteriorment) Nova Zelanda. La diversitat m\xc3\xa9s gran d'esp\xc3\xa8cies es d\xc3\xb3na en el sud-est asi\xc3\xa0tic i a \xc3\x80frica. Entre els faisans, amb l'excepci\xc3\xb3 de l'Afropavo congolensis, la distribuci\xc3\xb3 original estava totalment restringida a \xc3\x80sia, mentre que els Perdicinae tenien una distribuci\xc3\xb3 molt m\xc3\xa9s ampla. Dins la seva \xc3\xa0rea de distribuci\xc3\xb3, ocupen gaireb\xc3\xa9 tots els h\xc3\xa0bitats disponibles llevat dels boscos boreals i la tundra. La fam\xc3\xadlia \xc3\xa9s generalment sedent\xc3\xa0ria i resident, tot i que algunes guatlles realitzen grans migracions. Diverses esp\xc3\xa8cies de la fam\xc3\xadlia s'han introdu\xc3\xaft amplament en tot el m\xc3\xb3n, sobretot els faisans, que s'han introdu\xc3\xaft a Europa, Austr\xc3\xa0lia i les Am\xc3\xa8riques. Algunes poblacions en captivitat de paons i pollastres que van escapar han esdevingut salvatges.\n_START_SECTION_\nRelaci\xc3\xb3 amb l'home\n_START_PARAGRAPH_\nDiverses esp\xc3\xa8cies de faisans i perdius s\xc3\xb3n molt importants per a l'home. El Gallus gallus del sud-est asi\xc3\xa0tic \xc3\xa9s l'ancestre salvatge del gall dom\xc3\xa8stic (Gallus gallus domesticus), l'au m\xc3\xa9s important en ramaderia. El fais\xc3\xa0 com\xc3\xba ( Phasianus colchicus), diverses esp\xc3\xa8cies de perdius i guatlles, i alguns francolins han estat amplament introdu\xc3\xafts i gestionats com a aus de ca\xc3\xa7a. Diverses esp\xc3\xa8cies es troben amena\xc3\xa7ades per les activitats humanes."